Návrh

na zvýšenie obstarávacej ceny stavby Dostavba a prestavba budovy Štátnej opery v Banskej Bystrici .

     S prípravou investičnej akcie Dostavba a prestavba budovy Štátnej opery v Banskej Bystrici sa začalo už v roku 2002 vypracovaním stavebného zámeru a tým, že táto stavba sa zaradila  do programu priorít verejných prác na roky 2003 – 2005 na základe uznesenia vlády SR  č. 798 zo 17. júla 2002  s predpokladanou obstarávacou cenou stavby 197 mil. Sk vrátane DPH.
      Rozpočet prípravy verejnej práce bol vykonaný podľa Sadzobníka pre navrhovanie ponukových cien projektových a inžinierskych činností vydaného firmou UNIKA novela v roku 2001, kategória funkčných častí stavieb občianskych, pásmo V – divadlá.

     Na základe uznesenia vlády SR č. 678 zo 7. septembra 2005, v ktorom vláda schválila návrh na začatie obstarávania stavby Dostavba a prestavba budovy Štátnej opery v Banskej Bystrici financovanej formou kapitálových výdavkov zo štátneho rozpočtu vo výške 197 mil. Sk vrátane DPH s termínom ukončenia v roku 2007, bola 18. októbra 2005 vo Vestníku verejného obstarávania vyhlásená užšia súťaž na uzatvorenie zmluvy o diele na uskutočnenie stavebno-montážnych prác rozdelených na 5 stavebných objektov, a to:
SO 01 – Dostavba Štátnej opery
SO 02 – Prestavba terajšej budovy Štátnej opery
SO 03 – Prestavba podkrovia budovy Národného domu (po dostavbe bude prepojené     
              s novým objektom)
SO 04 – Inžinierske siete
SO 05 – Spevnené plochy a chodníky

     Takto spracovaná projektová dokumentácia sa poskytla piatim záujemcom, z ktorých v stanovenej lehote predložili ponuky štyria uchádzači s týmito cenami:

                            239 945 768,57 Sk s DPH
                            363 285 917,61 Sk s DPH
                            267 747 611,00 Sk s DPH
                            356 867 706,63 Sk s DPH

     Poznámka: K uvedeným ponukovým cenám je z hľadiska posudzovania obstarávacej ceny stavby potrebné pripočítať náklady na projektové práce, inžiniersku činnosť, odkúpenie bytu a pozemku, ktoré vynaložila Štátna opera v Banskej Bystrici.

     Z predložených ponúk je zrejmé, že ani jeden z uchádzačov nie je schopný ovplyvniť rozpočtové náklady tak, aby nepresiahol predpokladanú obstarávaciu cenu stavby, na ktorú má vplyv cenový nárast v rokoch 2003 - 2006. Keďže Štátna opera má záujem dokončiť začatý proces verejného obstarávania vzhľadom na to, že sa v budove nachádzajú rizikové pracoviská a naďalej pretrváva havarijný stav budovy, je potrebné zvýšiť predpokladané rozpočtové náklady o 52 mil. Sk, t.j. zo 197 mil. Sk vrátane DPH na 249 mil. Sk vrátane DPH, ktoré sú opodstatnené pri dodržaní stavebných a technologických postupov uvedených v realizačnom projekte stavby. Pričom sa termín ukončenia stavby presunie do roku 2009. Do úvahy je potrebné vziať aj okolnosti, že od predloženia stavebného zámeru na MK SR sa podnikli mnohé kroky, ktoré boli nevyhnutné v procese prípravy investičnej akcie, a to: zámena pozemkov a dokúpenie potrebnej výmery pozemku pod novostavbu, odkúpenie bytu za podmienok stanovených hygienikom (svetlotechnická štúdia), prenájom podkrovných priestorov Národného domu na účely vybudovania šatňových a ubytovacích priestorov (nájomná zmluva uzatvorená na určitý čas – 20 rokov od 1. júna 2005 do 31. mája 2025), stavebné povolenie s právoplatnosťou od 3. apríla 2006, spracovaná projektová dokumentácia  pre územné konanie, stavebné konanie, realizáciu stavby, ale aj stavebný zámer, zmluva na inžiniersku činnosť, geologický prieskum, príprava územia – výrub stromov a následná výsadba v určenej lokalite (životné prostredie) a iné, na ktoré boli Štátnou operou vynaložené finančné prostriedky vo výške 8 mil. Sk.

     Tak, ako sa to už konštatovalo v návrhu na zvýšenie rozpočtových nákladov stavby,          predložené ponuky uchádzačov ukázali, že predpokladaná obstarávacia cena stavby                                                                                  197 mil. Sk vrátane DPH schválená uznesením vlády č. 678 zo 7. septembra 2005, ktorá vychádzala z predpokladanej hodnoty zákazky stanovenej v stavebnom zámere, je nízka. Realizačný projekt  potvrdil, že drobné úpravy nemenia koncepciu stavebného zámeru, čo znamená, že nedošlo k zásadnej zmene ani v architektonickom riešení, ani v dodávkach technologických zariadení. Projekt vychádza z cenovej úrovne jednotlivých rokov (čo sa prejavuje na cenových nárastoch materiálov), a  preto je potrebné zvýšiť predpokladanú obstarávaciu cenu stavby  o 52 mil. Sk, t. j. na   249 mil. Sk vrátane DPH. Zároveň je potrebná zmena  termínu realizácie na roky 2007 – 2009, keďže so stavbou sa v roku 2006 nezačalo a v  uznesení vlády SR č. 678 zo 7. septembra 2005 sa uvažovalo s ukončením stavebných prác v roku 2007.   

     Dostavbou a prestavbou budovy Štátnej opery sa utvoria podmienky na fungovanie modernejšieho divadla, vytvorí sa lepšie a funkčnejšie zázemie pre umeleckých pracovníkov, skultúrni sa celé územie navrhovanej stavby, keďže sa nachádza v centrálnej mestskej zóne Banskej Bystrice, umožní sa postihnutým návštevníkom bezbariérový prístup do divadla         a bude možné aj účinkovanie iných hodnotných umeleckých súborov.